
Indledning

Der er i dag ikke et krav om, hvor meget man skal bruge musikken i Institutioner og hvor musikalsk man skal være, for at kunne lave et musik forløb. Men hvor musikalsk skal man som pædagog være i sit daglige arbejde med børnene, for at kunne lave disse aktiviteter med dem? Det vil vi undersøge gennem vores projekt og besøg i ”Børnehuset Sønderris”.
Vi vil i dette forløb også se på, hvordan børnene modtager vores formidling af musikprojektet.
Forløbet

Vi vil lave et musikalsk forløb i ”Børnehuset Sønderris”. Hvor vi med et musikprogram, vil komme ind omkring sang, instrumenter og bevægelse, og samtidig få et indblik i, hvor musikalsk man skal være som pædagog og som barn, for at kunne deltage. 

Forløbet varer 30 min. 

10-12 børn på 4 år
1. Præsentation 
· Vi præsenterer os kort for børnene og slutter af med at præsentere dem for Bamsen ”Disco - Lotte” 

2. Goddag sang 
· Vi sidder i rundkreds med børnene og synger en navnesang af melodien ”Mester Jakob”

3. 1. Bevægelsesleg 
· Vi løber alle i rundkreds til sanglegen ”Tossesangen” holder hinanden på hoved, lår og næse m.m.
4. Instrumentleg 
· Efterabe – leg med trommer og andre instrumenter
5. 2. Bevægelsesleg



· ”Er du sur og trist” sangleg med fagter
6. Slutsang
· ”Farvel og tak”
Backup: ”Se min kjole”
Pædagogiske overvejelser
Vi har valgt målgruppen 4 år, da de kan være deltagende i alle vores aktiviteter. Musik giver livsglæde og er med til at udvikle børns sanser. Man kan lære meget gennem sang og musik bl.a. udvikles den kognitive, følelsesmæssige, motoriske og sociale kompetence. 
Vi er alle født musikalske, men det er en forudsætning, at det bliver udviklet og holdt ved lige og det er der, vi som pædagoger kan komme på banen. Når musikken indgår i institutioners dagligdag, har pædagogen en anden kontakt med børnene.  Kan vi være med til at bringe musikken ind i børnenes hverdag på det plan, vi nu kan? Og kan vi med musikken være med til at give børnene læring igennem leg og sang? 
Alle kan være med til en musik arrangement på et eller andet plan, da musikken har adgang til sjælen og er med til at udvikle den. Dog skal der tilføjes, at selv om musik i institutionerne er positivt kan det nemt komme til at overskygge, hvad der ellers vil foregå af spændende ting. Det er vigtigt, at vi husker på både de voksne og børn, som ikke er særligt engageret i musikken. Det må ikke blive sådan, at man enten spiller musik eller ingenting. Vi skal som pædagoger huske på, at indførsel af musik i institutionerne skal være et redskab til børnene, så de kan udfolde sig og få indsigt i egne ressourcer, og ikke mindst det at have det sjovt med andre i musikkens verden. 
For at lave dette musikprojekt, har vi været inde omkring forskellige musik forløb, for at finde den, som vi synes passede til vores målgruppe. Vi fandt frem til, at vores udgangspunkt skulle være at sætte fokus på kroppen. Da vi fra starten har lagt en fast ramme omkring musikforløbet, er det med til at skabe tryghed og genkendelighed. For at komme ind omkring det rytmiske, vil vi bruge instrumenter såsom trommer, rytmepinde og rasleæg. Gennem legene vil der indgå sang, instrumenter og bevægelse. 
Evaluering
Vi startede forløbet kl. 9.30 med 12 børn på 4 år. Vi satte os i en rundkreds med 4 børn imellem os 3 studerende. Vi havde medbragt bamsen ”Disco-Lotte” i en kuffert som Heidi brugte til at skabe kontakt og tryghed mellem voksne og børn. Disco-Lotte præsenterede sig selv og fik børnene med på at synge en navnesang. Hvor vi efter hvert fjerde barn sang verset igen, indtil alle børn havde præsenteret sig. Derefter tog Maja over og fik børnene op og stå i kredsen med hinanden i hænderne. Så sang og bevægede vi os til ”tossesangen”. Vi sang verset flere gange, hvor vi holdte hinanden på hovedet, næsen, lårene, hænderne og maven. Da legen var færdig skulle børnene sætte sig i rundkredsen igen, hvorefter vi delte trommer, raslerør og rytmepinde ud. Børnene skulle så prøve, at følge den rytme Maja lavede på bongotrommen. Efter et stykke tid stoppede vi legen og ryddede instrumenterne væk, hvorefter Mona fik samlet børnene i kredsen igen. Herefter sang og bevægede vi os til sangen ”er du sur og trist”, hvor man står i rundkreds og synger verset og bruger forskellige fagter. Under sangen blev Disco-Lotte inddraget i kredsen, og det resulterede i, at vi tog et ekstra vers, hvor vi råbte et højt hurra for hende. Da tiden ikke var gået, satte vi vores backup sang i værk. Vi sang ”se min kjole”, som børnene tydeligvis kendte, og de gav derfor fuld gas, så hele børnehaven kunne høre det. Vi sluttede vores forløb af med sangen ”farvel og tak” efterfulgt af Disco-Lotte, som roste børnene for deres deltagelse, og hun uddelte et lille sanghæfte til hvert af børnene med de sange, som havde indgået i forløbet. 
Et af børnene ønskede, at vi sang. ”Mariehønen Evigglad” hvilket vi gjorde, og efter dette impulsive indslag sluttede formiddagen med børnene og vi fik ryddet op efter os. 
Børnene synes, det havde været en god formiddag og de deltog aktivt i forløbet. De var glade og åbne overfor os studerende og vores projekt. Vores egen evaluering er, at forløbet gik godt, da vi hurtigt fik fanget børnenes opmærksomhed og interesse fra starten med Disco-Lotte. Forløbet var tilsvarende aldersgruppen, og vi har efterfølgende evalueret, at forløbet ikke måtte have været sværere. Nogle af børnene brød sig ikke om kropskontakten i ”tossesangen” da de var generte, men det gik hurtigt over, da vi kom til legen med instrumenter. I denne leg var børnene opmærksomme på Majas trommeslag, og kunne ligeledes finde ud af at stoppe med at spille, når Maja holdt inde. Legen var måske lidt svær, da alle børn ikke havde ens instrumenter og lyden derfor var forskellig. Men alt i alt fik vi det resultat ud af det, som vi havde håbet på og forventet. Alt i alt er forløbet gået godt og da vi ikke havde planlagt alt ned til mindste detalje, var der plads til at være impulsiv. 
Vi har efter dette forløb fundet frem til, at så længe der ikke er tale om udvikling af et barns musikalske intelligens, behøver pædagogen ikke være særligt musikalsk. Vi mener ikke, at det er et absolut must, at pædagogen skal kunne udvise store musikalske færdigheder, men derimod er det ligeså vigtigt, at pædagogen udviser engagement, -glæde, -kreativitet og fantasi i det musikalske samspil med børnene.

